同舍劉子美將歸唐作詩見貽次韵以送其行
作者：周行己
朝代：宋

paragraphs: 我學比棘猴，漫費三年刻。
技成無所用，奔走虛南北。
儒生紛逐利，雅道日衰息。
乃獨資章甫，取售裸人國。
雖知自守重，豈若趨時得。
念欲障狂瀾，亮非一簣力。
吁嗟且置此，徒使氣填臆。
與子共師友，焉得久默默。
行行慎茲道，慰我日惻惻。